b"\n_START_ARTICLE_\nBlockhaus (Abruzzo)\n_START_PARAGRAPH_\nBlockhaus er en lokalitet i regionen Abruzzo i Italien. Den har f\xc3\xa5et sit navn efter det blokhus (tysk: blockhaus), der blev opf\xc3\xb8rt p\xc3\xa5 stedet i 1863-1864.\n_START_SECTION_\nHistorie\n_START_PARAGRAPH_\nDe bjergrige omr\xc3\xa5der i Kongeriget Napoli var i mange \xc3\xa5r hjemsted for sm\xc3\xa5 grupper af r\xc3\xb8vere (briganti), der stjal fra b\xc3\xb8nderne og plyndrede rejsende. I forbindelse med Italiens samling i 1861 skete der store sociale omv\xc3\xa6ltninger i Syditalien, og mange af de fattige og utilfredse valgte en tilv\xc3\xa6relse som brigante. Problemet blev s\xc3\xa5 stort, at den italienske regering indledte en milit\xc3\xa6r offensiv mod r\xc3\xb8verbanderne, og i 1863 blev der vedtaget en vidtr\xc3\xa6kkende lov (legge Pica), der gjorde det muligt ogs\xc3\xa5 at henrette familiemedlemmer og medhj\xc3\xa6lpere til banditterne. Som et led i denne offensiv blev blokhuset bygget p\xc3\xa5 en bjergtop, hvor vejen sluttede, lidt syd for bjergpasset Passo Lanciano. Opf\xc3\xb8relsen skete i 1863-1864 og det lille f\xc3\xa6stningsv\xc3\xa6rk havde plads til 18 mand og deres heste. Den h\xc3\xa5rdh\xc3\xa6ndede jagt p\xc3\xa5 r\xc3\xb8verbanderne bar frugt, og i 1866 var der ikke l\xc3\xa6ngere brug for tropper p\xc3\xa5 bjerget, og blokhuset blev forladt. Man kan stadig se resterne af fundamentet til bygningsv\xc3\xa6rket. Betegnelsen Blockhaus for stedet blev h\xc3\xa6ngende, muligvis fordi de norditalienske soldater kendte denne type bef\xc3\xa6stninger fra Alperne, hvor det tysksprogede begreb var udbredt.\n_START_SECTION_\nNatur\n_START_PARAGRAPH_\nBlockhaus ligger i Majellabjergene, som er en del af de centrale Appenniner. Majellabjergene indg\xc3\xa5r i nationalparken Parco Nazionale della Majella. Bjerget, Blockhaus ligger p\xc3\xa5, er 2.140 meter, og kaldes nu Monte Blockhaus. Omr\xc3\xa5det er popul\xc3\xa6rt blandt vandrere og mountainbikere, og Blockhaus er en af de toppe man passerer p\xc3\xa5 vandreruten fra Passo Lanciano til Monte Amaro, der med sine 2.793 meter er det h\xc3\xb8jeste af Majellas bjerge. Blockhaus skulle have v\xc3\xa6ret endestation for 17. etape af Giro d'Italia 2009. Sneen blev imidlertid liggende l\xc3\xa6nge det \xc3\xa5r, og ruten m\xc3\xa5tte oml\xc3\xa6gges, s\xc3\xa5 m\xc3\xa5let i stedet kom til at ligge i 1.631 meters h\xc3\xb8jde, p\xc3\xa5 vejen mellem Passo Lanciano og Blockhaus."